ไทยพบผู้ป่วยโรค COVID-19 เพิ่ม 1 รายเป็นชายชาวอังกฤษ
ไทยพบผู้ป่วยโรค COVID-19 เพิ่ม 1 รายเป็นชายชาวอังกฤษ  นพ สุขุม กาญจนพิมาย ปลัดกระทรวงสาธารณสุข กล่าวในการแถลงสถานการณ์ประจำวันกรณีโรค COVID-19 ว่า ล่าสุดพบผู้ป่วยยืนยันเพิ่มอีก 1 ราย เป็นชายชาวอังกฤษ อายุ 43 ปี ขณะนี้กำลังสอบสวนโรคเพิ่ม ทำให้ผู้ป่วยสะสมของไทยวันนี้ยอดรวมอยู่ที่ 48 ราย จำนวนนี้หายกลับบ้านได้แล้ว 31 ราย ยังเหลือรักษาใน รพ. 16 ราย ส่วนกรณีเมื่อวานที่สนามบินสุวรรณภูมิ คัดกรองพบแรงงานหญิงไทย วัย 30 ปี กลับจากเกาหลี มีอาการไข้ ได้ส่งตัวเข้าสถาบันบำราศนราดูร ตอนนี้ยังรอยืนยันผลแล็ป ขณะที่อัตราการพบผู้ป่วยของไทยตกไปอยู่ลำดับที่ 24 ของโลกแล้ว ทั้งนี้ข้อสังเกตคือผู้ป่วยเพิ่มระยะหลังส่วนใหญ่เป็นผู้ป่วยติดจากต่างประเทศ ดังนั้น ไทยจึงแบ่งกลุ่มการเฝ้าระวังต่างประเทศไว้ 3 ระดับ คือ 1.ประเทศเขตติดโรคนอกราชอาณาจักร 4 ประเทศ ได้แก่ เกาหลี จีน ซึ่งรวมถึงมาเก๊า และฮ่องกง อิตาลี และอิหร่าน ที่พึ่งประกาศในราชกิจจานุเบกษาเมื่อวานนี้ เป็นประเทศที่มีอัตราผู้ป่วยเพิ่ม 300-400 รายต่อวัน และยอดผู้ป่วยสะสมเกิน 1,000 ราย ซึ่งหากเดินทางไปเสี่ยงติดโรคสูง กลุ่มประเทศนี้เจ้าพนักงานควบคุมโรคในพื้นที่ต้องดำเนินมาตรการเข้มอาศัยอำนาจตามกฎหมายควบคุมโรคติดต่ออันตราย กลุ่ม 2 คือประเทศที่ควรหลีกเลี่ยงการเดินทาง 5 ประเทศ คือ สิงคโปร์ ไต้หวัน ญี่ปุ่น เยอรมัน ฝรั่งเศส หากกลับมาต้องเฝ้าระวังตัวเอง 14 วัน กลุ่ม 3 คือ กลุ่มประเทศที่กำลังพิจารณาสถานการณืว่าควรจะยกระดับการเฝ้าระวังหรือไม่ มี 4 ประเทศ คือ สเปน สวิตเซอร์แลนด์ เนเธอร์แลนด์ และสหรัฐอเมริกา เป็นกลุ่มที่ประชาชนควรติดตามสถานการณ์อย่างใกล้ชิด หากเลี่ยงเดินทางได้ขอให้เลี่ยง อย่างไรก็ตามรายนามประเทศกลุ่มต่างๆ จะมีการปรับเปลี่ยนตามสถานการณ์เสมอ ด้าน นพ.ธนรักษ์ ผลิพัฒน์ รองอธิบดีกรมควบคุมโรค กล่าวว่า สถานการณ์ระบาดของไทยแนวโน้มย้อนกลับมาที่ระยะ 1 คือพบเฉพาะผู้ป่วยนำเข้าจากต่างประเทศ ไม่พบการป่วยเองในประเทศ อย่างไรก็ตามจากกรณีการกลับมาของแรงงานไทยจากเกาหลี ที่พบบางส่วนไม่ปฏิบัติตามคำแนะนำการกัก เฝ้าระวังโรคด้วยตนเอง ดังนั้น ใน 1-2 วันนี้ จะออกประกาศใช้กฎหมายบังคับกักตัวทันที 14 วัน เริ่มในกลุ่มแรงงานนอกระบบก่อน ส่วนแรงงานในระบบหากพบรายใดไม่ให้ความร่วมมือจะเชิญเข้าสู่การบังคับกักตัวเช่นกัน